Ο **Βενσάν Φλοράν Αντουάν Κολέ** (γαλλικά: Vincent Florent Antoine Collet) (γενν. 6 Ιουνίου 1963) είναι Γάλλος πρώην επαγγελματίας καλαθοσφαιριστής και νυν επαγγελματίας προπονητής. Είναι ο τωρινός προπονητής της Εθνικής Γαλλίας ανδρών και της Μετροπολιτάν 92.

Σταδιοδρομία ως παίκτης
-----------------------

Ο Κολέ ξεκίνησε την καριέρα του τη σεζόν 1980–81, παίζοντας στην 3η Κατηγορία Γαλλίας με την ΑΛ Μοντιβιλιέ. Στη συνέχεια ξεκίνησε την επαγγελματική του καριέρα, τη σεζόν 1981–82, με τη Λε Μαν. Με τη Λε Μαν, κέρδισε το Πρωτάθλημα Γαλλίας το 1982.

Συνολικά, έπαιξε 13 σεζόν στο Πρωτάθλημα Γαλλίας, παίζοντας με τις Λε Μαν, Καέν και ΑΣΒΕΛ. Στη συνέχεια πέρασε τις τελευταίες 4 σεζόν της επαγγελματικής του καριέρας, παίζοντας στη 2η Κατηγορία Γαλλίας με την Λε Αβρ.

Προπονητική σταδιοδρομία σε συλλόγους
-------------------------------------

Ο Κολέ ξεκίνησε την προπονητική σταδιοδρομία του το 1998. Ήταν ο προπονητής της γαλλικής Λε Μαν για οκτώ χρόνια, μεταξύ των σεζόν 2000-01 και 2007-08, οδηγώντας την ομάδα στην κατάκτηση του Πρωταθλήματος Γαλλίας το 2006 και του Κυπέλλου Γαλλίας το 2004, καθώς και του Σεμαίν ντεζ Ας το 2006. Ενώ ήταν με τον σύλλογο, ονομάστηκε Προπονητής της Χρονιάς του Πρωταθλήματος Γαλλίας το 2001 και το 2004, πριν φύγει από την ομάδα το 2008.

Τη σεζόν 2008–09, οδήγησε αμέσως την ΑΣΒΕΛ Λυών-Βιλερμπάν στην κατάκτηση του Πρωταθλήματος Γαλλίας, το πρώτο της από το 2002. Τη σεζόν 2015–16, ήταν προπονητής της γαλλικής Στρασμπούρ, με την οποία έφτασε στους Τελικούς του Eurocup 2015-16, στους οποίους η ομάδα έχασε τελικά από την τουρκική Γαλατασαράι. Κέρδισε επίσης το τρίτο του βραβείο του Προπονητή της Χρονιάς του Πρωταθλήματος Γαλλίας εκείνη τη σεζόν. Μετά από εκείνη τη σεζόν, ο Κολέ και η Στρασμπούρ αποφάσισαν να μην συνεχίσουν μαζί μετά τη λήξη του συμβολαίου του.

Αφού η Στρασμπούρ είχε ένα απογοητευτικό ξεκίνημα τη σεζόν 2016–17, προσέλαβε ξανά τον Κολέ, στις 27 Οκτωβρίου 2016.

Στις 25 Αυγούστου 2021, ο Κολέ υπέγραψε με τη Μετροπολιτάν 92.

Προπονητική σταδιοδρομία στην Εθνική Γαλλίας
--------------------------------------------

Ο Κολέ προσλήφθηκε ως προπονητής της Εθνικής Γαλλίας ανδρών τον Μάρτιο του 2009, μετά από μια απογοητευτική πορεία προς το Ευρωμπάσκετ 2009, που ανάγκασε την ομάδα να προκριθεί από τον πρόσθετο προκριματικό γύρο. Αφού οδήγησε με επιτυχία την εθνική ομάδα στον πρόσθετο προκριματικό γύρο, ως τον 16ο και τελευταίο προκριματικό του Ευρωμπάσκετ, καθοδήγησε την εθνική Γαλλίας σε μεγάλη διοργάνωση, για πρώτη φορά, στο Ευρωμπάσκετ 2009. Οδήγησε την ομάδα στην 5η θέση, η οποία ήταν αρκετά καλή για να προκριθεί στο Παγκόσμιο Πρωτάθλημα του 2010, όπου ήταν επίσης προπονητής της ομάδας.

Ο Κολέ οδήγησε τη Γαλλία στο αργυρό μετάλλιο στο Ευρωμπάσκετ 2011 και στη συνέχεια, δύο χρόνια αργότερα, την οδήγησε στο πρώτο χρυσό μετάλλιο στην ιστορία της, στο Ευρωμπάσκετ 2013 στη Σλοβενία. Η Γαλλία συνέχισε να κερδίζει μετάλλια υπό τις οδηγίες του, κερδίζοντας το χάλκινο μετάλλιο στο Παγκόσμιο Κύπελλο του 2014 και στο Ευρωμπάσκετ 2015.

Ο Κολέ καθοδήγησε επίσης τη Γαλλία στους Θερινούς Ολυμπιακούς Αγώνες του 2012 και του 2016, όπου η ομάδα αποκλείστηκε και στις 2 περιπτώσεις στους προημιτελικούς.

Στις αρχές του 2020, ο Κολέ δήλωσε ότι σκόπευε να συνεχίσει ως προπονητής της Εθνικής Γαλλίας. Στους Θερινούς Ολυμπιακούς Αγώνες του 2020 στο Τόκιο, η Γαλλία νίκησε τις Ηνωμένες Πολιτείες για πρώτη φορά στην Ολυμπιακή ιστορία της, με 83-76, στη φάση των ομίλων. Η γαλλική ομάδα προκρίθηκε στον τελικό όπου έχασε αυτή τη φορά από τις Ηνωμένες Πολιτείες με 87-82, για να κατακτήσει το αργυρό μετάλλιο.

Στο Ευρωμπάσκετ 2022, οδήγησε την ομάδα στον τελικό, όπου ηττήθηκε από την Ισπανία με 88-76.

Διακρίσεις
----------

### Ως παίκτης

#### Λε Μαν

* Πρωτάθλημα Γαλλίας: 1981-82

### Ως προπονητής

#### Λε Μαν

* Κύπελλο Γαλλίας: 2003-04
* Σεμαίν ντεζ Ας: 2006

#### ΑΣΒΕΛ

* Πρωτάθλημα Γαλλίας: 2005-06, 2008-09
* Σούπερ Καπ Γαλλίας: 2009
* Σεμαίν ντεζ Ας: 2010

#### Στρασμπούρ

* Κύπελλο Γαλλίας: 2014-15
* Σούπερ Καπ Γαλλίας: 2015
* Σεμαίν ντεζ Ας: 2015

#### Εθνική Γαλλίας

Ευρωμπάσκετ:  2013,  2011, 2022,  2015

Παγκόσμιο Κύπελλο:  2014, 2019

Ολυμπιακοί Αγώνες:  2020

Παραπομπές
----------

1. ↑  *GeneaStar*. colletvince.
2. ↑  «Identifiants et Référentiels». (Γαλλικά) *IdRef*. Agence bibliographique de l'enseignement supérieur. Ανακτήθηκε στις 4  Μαΐου 2020.
3. ↑  (Αγγλικά) *eurobasket.com*. 4258. Ανακτήθηκε στις 25  Απριλίου 2022.
4. ↑  *Proballers*. 74684. Ανακτήθηκε στις 23  Απριλίου 2022.
5. ↑  www.legifrance.gouv.fr/jorf/id/JORFTEXT000028861183. Ανακτήθηκε στις 25  Αυγούστου 2021.
6. ↑  "Basketball: France appoint Vincent Collet as national team coach". at en.olympic.cn
7. ↑  SIG Strasbourg, Vincent Collet part ways.
8. ↑  Collet returns at the helm as Strasbourg part ways with Dettmann.
9. ↑  «Vincent Collet is the new head coach of Boulogne-Levallois Metropolitans 92» (στα αγγλικά). *Sportando*. August 25, 2021.. Ανακτήθηκε στις August 25, 2021.
10. ↑  "Basketball: France appoint Vincent Collet as national team coach". at en.olympic.cn
11. ↑  Team Profile Αρχειοθετήθηκε 2012-02-21 στο Wayback Machine. at eurobasket2009.com
12. ↑  Julien Lesage (20 February 2020). «Basket : "Je veux continuer d'entraîner l'équipe de France", annonce Vincent Collet» (στα γαλλικά). *Le Parisien*.. Ανακτήθηκε στις 12 October 2020.
13. ↑  «Team USA basketball vs. France score, Tokyo Olympics: U.S. Collapses late, loses first Olympic game since 2004».
14. ↑  «Golden, again: US beats France 87-82 for Tokyo title». 7 Αυγούστου 2021.
15. ↑  «Eurobasket 2022: Νέα «βασίλισσα» του ευρωπαϊκού μπάσκετ η Ισπανία, 88-76 τη Γαλλία». *zougla.gr*. 18 Σεπτεμβρίου 2022.

Εξωτερικοί σύνδεσμοι
--------------------

* Προφίλ προπονητή στο Euroleague.net
* Προφίλ προπονητή στο Πρωτάθλημα Γαλλίας (γαλλικά)

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 2281148390868910830007
* SUDOC: 196551781

 |

 |